CELEX: 61999CJ0494
Language: da
Date: 2001-04-05
Title: Domstolens Dom (Tredje Afdeling) af 5. april 2001. # Kommissionen for De Europæiske Fællesskaber mod Den Hellenske Republik. # Traktatbrud - Manglende gennemførelse af direktiv 94/62/EF. # Sag C-494/99.

Avis juridique important

|

61999J0494

Domstolens Dom (Tredje Afdeling) af 5. april 2001.  -  Kommissionen for De Europæiske Fællesskaber mod Den Hellenske Republik.  -  Traktatbrud - Manglende gennemførelse af direktiv 94/62/EF.  -  Sag C-494/99.  

Samling af Afgørelser 2001 side I-02761

SammendragParterDommens præmisserAfgørelse om sagsomkostningerAfgørelse
Nøgleord

Medlemsstater - forpligtelser - gennemførelse af direktiver - manglende gennemførelse - begrundelse - ulovlig (Art. 226 EF) 

Sammendrag

 $$En medlemsstat kan ikke påberåbe sig bestemmelser, fremgangsmåder eller forhold i sin nationale retsorden til støtte for, at forpligtelser og frister, der følger af et direktiv, ikke overholdes. (jf. præmis 10) 

Parter

I sag C-494/99, Kommissionen for De Europæiske Fællesskaber ved M. Patakia og F. Benyon, som befuldmægtigede, og med valgt adresse i Luxembourg, sagsøger, mod Den Hellenske Republik ved N. Dafniou og D. Tsagkaraki, som befuldmægtigede, og med valgt adresse i Luxembourg, sagsøgt, ">angående en påstand om, at det fastslås, at Den Hellenske Republik har tilsidesat sine forpligtelser i henhold til EF-traktaten og Rådets direktiv 94/56/EF af 21. november 1994 om fastlæggelse af de grundlæggende principper for undersøgelse af flyvehavarier og flyvehændelser inden for civil luftfart (EFT L 319, s. 14), idet den ikke inden for den fastsatte frist har vedtaget de love og administrative bestemmelser, der er nødvendige for fuldt ud at efterkomme det nævnte direktiv, subsidiært ved ikke at have underrettet Kommissionen herom, har DOMSTOLEN (Tredje Afdeling) sammensat af afdelingsformanden, C. Gulmann (refererende dommer), og dommerne F. Macken og J.N. Cunha Rodrigues, generaladvokat: F.G. Jacobs justitssekretær: R. Grass, på grundlag af den refererende dommers rapport, og efter at generaladvokaten har fremsat forslag til afgørelse den 22. februar 2001, afsagt følgende Dom 

Dommens præmisser

1 Ved stævning indleveret til Domstolens Justitskontor den 21. december 1999 har Kommissionen for De Europæiske Fællesskaber i medfør af artikel 226 EF anlagt sag med påstand om, at det fastslås, at Den Hellenske Republik har tilsidesat sine forpligtelser i henhold til EF-traktaten og Rådets direktiv 94/56/EF af 21. november 1994 om fastlæggelse af de grundlæggende principper for undersøgelse af flyvehavarier og flyvehændelser inden for civil luftfart (EFT L 319, s. 14), idet den ikke inden for den fastsatte frist har vedtaget de love og administrative bestemmelser, der er nødvendige for fuldt ud at efterkomme det nævnte direktiv, subsidiært ved ikke at have underrettet Kommissionen herom. 2 Ifølge direktivets artikel 12, stk. 1, skulle medlemsstaterne sætte de nødvendige love og administrative bestemmelser i kraft for at efterkomme direktivet senest den 21. november 1996, og straks underrette Kommissionen herom. 3 Da Kommissionen den 30. maj 1997 ikke havde modtaget nogen meddelelse fra den græske regering om, at der var truffet foranstaltninger til gennemførelse af direktivet, sendte Kommissionen en åbningsskrivelse til Den Hellenske Republik, hvori den opfordrede denne til at fremsætte sine bemærkninger hertil inden for en frist på to måneder. 4 Ved skrivelse indgået til Kommissionen den 14. august 1997 svarede de græske myndigheder, at de nødvendige foranstaltninger til gennemførelse af direktivet i national ret var under udarbejdelse. 5 Efter at have konstateret, at Den Hellenske Republik endnu ikke havde vedtaget de foranstaltninger, den var forpligtet til at træffe til gennemførelse af direktivet, tilstillede Kommissionen ved skrivelse af 24. september 1998 medlemsstaten en begrundet udtalelse, hvori den gentog de bemærkninger, der var indeholdt i åbningsskrivelsen, og opfordrede medlemsstaten til at efterkomme udtalelsen inden for en frist på to måneder fra meddelelsen heraf. 6 Den 30. november 1998 besvarede de græske myndigheder den begrundede udtalelse, idet de meddelte Kommissionen, at selv om de grundlæggende principper i direktivet allerede var vedtaget og gennemført, var trafik- og kommunikationsministeren i færd med at udarbejde et nyt præsidentdekret med henblik på at gennemføre direktivet fuldt ud. 7 Da Kommissionen ikke modtog andre oplysninger, der gav den grundlag for at konkludere, at Den Hellenske Republik havde opfyldt sine forpligtelser i henhold til direktivet, besluttede den at anlægge nærværende sag. 8 Den græske regering har i svarskriftet gjort gældende, at et nyt præsidentdekret, der foretager en række ændringer af de gældende regler på området, er under udarbejdelse med henblik på at efterkomme ånden bag og formålet med direktivet fuldt ud. Regeringen har tilføjet, at de ansvarlige myndigheder som følge af forpligtelsen til at ophæve et vist antal artikler i lov nr. 1815/88 om undersøgelse af flyvehavarier har besluttet at forelægge et udkast til lov om gennemførelse af direktivet og at fastsætte regler i et præsidentdekret om de forskellige spørgsmål, der rejses, bl.a. om, hvorledes det organ, der skal oprettes, skal fungere. 9 I duplikken har den græske regering anført, at udkastet til loven om gennemførelse af direktivet nu er forelagt Simvoulio tis Epikratias. 10 Det bemærkes i denne forbindelse, at det fremgår af fast retspraksis, at en medlemsstat ikke kan påberåbe sig bestemmelser, fremgangsmåder eller forhold i sin nationale retsorden til støtte for, at forpligtelser og frister, der følger af et direktiv, ikke overholdes (jf. bl.a. dom af 15.6.2000, sag C-470/98, Kommissionen mod Grækenland, Sml. I, s. 4657, præmis 11). 11 Da direktivet i det foreliggende tilfælde ikke er blevet gennemført inden for den deri fastsatte frist, må der gives Kommissionen medhold i den nedlagte påstand. 12 Det må således fastslås, at Den Hellenske Republik har tilsidesat sine forpligtelser i henhold til direktivet, idet den ikke inden for den fastsatte frist har vedtaget de love og administrative bestemmelser, der er nødvendige for at efterkomme direktivet fuldt ud. 

Afgørelse om sagsomkostninger

Sagens omkostninger 13 I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Kommissionen har nedlagt påstand om, at Den Hellenske Republik tilpligtes at betale sagens omkostninger, og Den Hellenske Republik har tabt sagen, bør det pålægges denne at betale sagens omkostninger. 

Afgørelse

På grundlag af disse præmisser udtaler og bestemmer DOMSTOLEN (Tredje Afdeling) 1) Den Hellenske Republik har tilsidesat sine forpligtelser i henhold til Rådets direktiv 94/56/EF af 21. november 1994 om fastlæggelse af de grundlæggende principper for undersøgelse af flyvehavarier og flyvehændelser inden for civil luftfart, idet den ikke inden for den fastsatte frist har vedtaget de love og administrative bestemmelser, der er nødvendige for at efterkomme direktivet. 2) Den Hellenske Republik betaler sagens omkostninger.